***রাজনীতি*** হচ্ছে ২০১৭ সালে মুক্তিপ্রাপ্ত বাংলাদেশী রাজনৈতিক-থ্রিলার চলচ্চিত্র। চলচ্চিত্রটি পরিচালনা করেছেন বুলবুল বিশ্বাস ও অ্যারো মোশন আর্টসের ব্যানারে প্রযোজনা করেছেন আশফাক আহমেদ। চলচ্চিত্রটির কাহিনি ও চিত্রনাট্য লিখেছেন বুলবুল বিশ্বাস নিজেই এবং সংলাপ লিখেছেন দেলোয়ার হোসেন দিল। এতে প্রধান ভূমিকায় অভিনয় করেছেন শাকিব খান, অপু বিশ্বাস, আনিসুর রহমান মিলন, সাদেক বাচ্চু, অমিত হাসান প্রমুখ।

চলচ্চিত্রটির সুর ও সঙ্গীত পরিচালনা করেছেন হাবিব ওয়াহিদ, ফুয়াদ আল মুক্তাদির ও প্রিতম হাসান। এটি ২০১৭ সালের ২৬ জুন বাংলাদেশে মুক্তি পায়। চলচ্চিত্রটি ২০১৮ সালের ১৯তম মেরিল-প্রথম আলো পুরস্কারে শ্রেষ্ঠ অভিনেতা ও শ্রেষ্ঠ অভিনেত্রী সহ তিনটি বিভাগে মনোনয়ন লাভ করে এবং ২০১৯ সালে ৩৯তম বাচসাস পুরস্কারে শ্রেষ্ঠ চলচ্চিত্র হিসাবে বাচসাস পুরস্কার অর্জন করে, এছাড়াও শ্রেষ্ঠ অভিনেত্রী ও পার্শ্বচরিত্র অভিনেতা বিভাগে বাচসাস পুরস্কার অর্জন করে।

কাহিনি সংক্ষেপ
--------------

অয়ন (শাকিব খান) একজন প্রবাসী বাংলাদেশী। দক্ষিণ আফ্রিকায় পড়াশোনা শেষ করে দেশে ফিরে একটি আইটি ফার্ম খোলার স্বপ্ন দেখেন। তাঁর বাবা (আলীরাজ) একজন বিখ্যাত রাজনীতিবিদ। তিনি অয়নকে কোনোভাবেই রাজনীতিতে জড়াতে চান না।

অয়ন যখন মাইক্রোসফটের চাকরি ছেড়ে বাংলাদেশে ফেরত আসেন, তখন তাঁর বাবা এবং মা (সাবেরি আলম) খুবই চিন্তিত হন। বড়ভাই শাকিল (আনিসুর রহমান মিলন) অয়নের ভীষণ ভালোবাসে এবং তাঁকে আপন করে নেয়। অয়ন যখন এলাকা ভ্রমণে বের হয় তখন সে অর্ষাকে (অপু বিশ্বাস) দেখে প্রেমে পড়ে যায়, অর্ষাও তাঁকে ভালোবেসে ফেলে। অর্ষার বাবা (সাদেক বাচ্চু) বিরোধী দলীয় চেয়ারম্যান। ফলে অর্ষার ভাই পাপ্পুর (ডি জে সোহেল) সঙ্গে তাঁর মারামারি হয় এবং এর প্রতিশোধ নিতে শাকিল পাপ্পুকে মারধর করে। এর ফলে শাকিলও অর্ষার প্রেমে পড়ে যায়। দুর্ঘটনাবশত শাকিলকে পাপ্পুর বন্দুকের আঘাত থেকে বাঁচানোর জন্য অয়ন পাপ্পুকে খুন করে ফেলে। শাকিল এর ফায়দা লুটে অয়নকে খুনি হিসেবে চিহ্নিত করে যাতে সে অর্ষাকে পেতে পারে। এ খবর শুনে অয়নের বাবার হার্ট অ্যাটাক হয়। ফলে অয়ন তাঁর বাবার জায়গায় রাজনীতিতে নামতে বাধ্য হন। অয়নের উন্নতি দেখে শাকিল রাগে দল ছেড়ে দিয়ে বিরোধীদের দলে যোগ দেন।

অভিনয়
------

* শাকিব খান - অয়ন হাবিবুল্লাহ
* অপু বিশ্বাস - অর্ষা
* আনিসুর রহমান মিলন - শাকিল হাবিবুল্লাহ
* শহীদুল আলম সাচ্চু
* সাদেক বাচ্চু - চাঁদ সরদার
* অমিত হাসান - জব্বার মিয়া
* আলীরাজ
* পীযুষ বন্দ্যোপাধ্যায়
* সুব্রত বড়ুয়া
* শম্পা রেজা
* সাবেরি আলম - সানু বেগম
* রেবেকা রউফ
* শিবা শানু - নাজিম উদ্দিন
* ডিজে সোহেল - পাপ্পু
* কমল পাটেকর - বুলেট
* লাবণ্য লিসা - আরতি বউদি
* বিপাশা কবির - আইটেম গানে অতিথি উপস্থিতি

প্রযোজনা
--------

সঙ্গীত
------

*রাজনীতি* চলচ্চিত্রের সুর ও সঙ্গীত পরিচালনা করেছেন হাবিব ওয়াহিদ, ফুয়াদ আল মুক্তাদির ও প্রিতম হাসান। চলচ্চিত্রটিতে সর্বমোট চারটি গান ব্যবহার করা হয়েছে। "ও আকাশ বলে দেনা রে" শিরোনামের চলচ্চিত্রের প্রথম গানটি গেয়েছেন সঙ্গীতশিল্পী খেয়া এবং অতিরিক্ত সংযোজন হিসাবে এর র‍্যাপ গেয়েছেন শাফায়াত (জালালি সেট)। এই গানের সুর ও সঙ্গীতায়োজন করেছেন হাবিব ওয়াহিদ এবং গীত রচনা করেছেন কবির বকুল। এটি ২০১৭ সালের ১৪ জুন ইউটিউব প্রকাশ করা হয়। এরপর এটির দ্বিতীয় গান "ঘরে ফিরে এলো রে", যা দ্বৈত ভাবে গেয়েছেন পারভেজ সাজ্জাদ ও প্রিতম হাসান। গানটির সুর ও সঙ্গীতায়োজন করেছেন প্রিতম হাসান নিজেই এবং গীত রচনা করেছেন মেহেদী হাসান লিমন। যা ২০১৭ সালের ১৯ জুন ইউটিউবে মুক্তি পায়। "রঙে রঙে মনের রঙে" শিরোনামের এর তৃতীয় গান মুক্তি ২০১৭ সালের ২২ জুন। গানটিতে কণ্ঠ দিয়েছেন ফুয়াদ আল মুক্তাদির, কোনাল ও তাহসিন। এর সুর ও সঙ্গীতায়োজন করেছেন ফুয়াদ আল মুক্তাদির এবং গীত রচনা করেছেন (?)। "প্রেমের মাঝে" শিরোনামের চলচ্চিত্রটির চতুর্থ ও শেষ গানটি গেয়ে গেয়েছেন দিনাত জাহান মুন্নী। এটির সুর ও সঙ্গীতায়োজন করেছেন প্রিতম হাসান ও গীত লিখেছেন কবির বকুল। গানটি ২০১৭ সালের ২৫ জুন ইউটিউবে প্রকাশ করা হয়। চলচ্চিত্রের সবগুলো গান সনি ডেডসির ইউটিউব চ্যানেলে প্রকাশ করা হয়।

| গানের তালিকা |
| --- |
| নং. | শিরোনাম | গীতিকার | সুরকার | সঙ্গীতশিল্পী | দৈর্ঘ্য |
| ১. | "ও আকাশ বলে দেনা রে" | কবির বকুল | হাবিব ওয়াহিদ | খেয়া, র‍্যাপ: শাফায়াত (জালালি সেট) | ২:২৫ |
| ২. | "ঘরে ফিরে এলো রে" | মেহেদী হাসান লিমন | প্রিতম হাসান | পারভেজ সাজ্জাদ, প্রিতম হাসান | ২:২৫ |
| ৩. | "রঙে রঙে মনের রঙে" | ? | ফুয়াদ আল মুক্তাদির | কোনাল, ফুয়াদ আল মুক্তাদির, তাহসিন | ৩:৫৪ |
| ৪. | "প্রেমের মাঝে" | কবির বকুল | প্রিতম হাসান | দিনাত জাহান মুন্নি | ৪:৪৬ |
| **মোট দৈর্ঘ্য:** | **১৩:৩০** |

প্রচারণা ও মুক্তি
-----------------

২০১৭ সালের ৩ এপ্রিল চলচ্চিত্রটির ফার্স্ট লুক পোস্টার প্রকাশ করা হয়। ২০১৭ সালের ২৪ মে রাজধানীর ঢাকা ক্লাবে একটি অনুষ্ঠানের মাধ্যমে এটির ফার্স্ট লুক টিজার প্রকাশ করা হয়। ২০১৭ সালের ২৯ মে সনি ডিএডিসির ইউটিউব চ্যানেলে চলচ্চিত্রটির আনুষ্ঠানিক ট্রেইলার প্রকাশিত হয়। চলচ্চিত্রের প্রচারণায় অংশ অংশগ্রহণ এর প্রধান চরিত্রের অভিনেত্রী অপু বিশ্বাস। তিনি তার শিশু সন্তান আব্রাহাম খান জয়কে নিয়ে চলচ্চিত্রটির প্রচারণায় অংশগ্রহণ করেন। ২০১৭ সালের ২৪ মে রাজধানীর ঢাকা ক্লাবে একটি অনুষ্ঠানের মাধ্যমে প্রচারণা শুরু করা চলচ্চিত্রটির। অন্যদিকে প্রধান চরিত্রে অভিনেতা শাকিব খান তার অন্য চলচ্চিত্র নিয়ে ব্যস্ত থাকায় প্রচারণায় সময় দিতে পারেননি।

### মুক্তি

*রাজনীতি* ২০১৭ সালের ২৬ জুন ঈদুল ফিতর উপলক্ষে বাংলাদেশের ৪০টি প্রেক্ষাগৃহে মুক্তি পায়। পরবর্তীতে আরো ৪০টি সহ মোট ৮০ প্রেক্ষাগৃহে মুক্তি পায়।

অভ্যর্থনা
---------

### সমালোচনামূলক প্রতিক্রিয়া

*বাংলা ট্রিবিউনের* চলচ্চিত্র সমালোচক রায়ান খান চলচ্চিত্রটিকে দিয়েছেন ৩.৫/৫। তিনি এটির পরিচালনা, চিত্রনাট্য ও প্রধান শিল্পীদের অভিনয়ের প্রশংসা করেন। তবে তিনি একই চলচ্চিত্রতে শাকিব খানের দুই ধরনের লুকের নেতিবাচক সমালোচনা করেছেন। বাংলা মুভি ডেটাবেজে চিত্রসমালোচক ও লেখক হিমেল হিমু লিখেন, তিনি পরিপূর্ণ তৃপ্ত নন এবং চলচ্চিত্রটিকে ৩/৫ দিয়েছেন। তিনি এই চলচ্চিত্র সম্পর্কে লিখেন, "পেয়েছি একটি মৌলিক ও ভিন্ন স্বাদের গল্পের স্বাদ, আনিসুর রহমান মিলনের মনে রাখার মত অভিনয় আর সর্বোপরি বুলবুল বিশ্বাসের মত একজন সম্ভাবনাময় পরিচালক।" *দ্য ডেইলি স্টারের* চলচ্চিত্র সমালোচক জাহিদ আকবর চলচ্চিত্রটির প্রধান অভিনেতাদের অভিনয়ের প্রশংসা করেন, বিশেষ করে আনিসুর রহমান মিলনের। তিনি লিখেন "ছবির মূল আকর্ষণ ছিল আনিসুর রহমান মিলনের অভিনয়। ছবির শুরু থেকে শেষ পর্যন্ত তিনি ভীষণ মনোযোগী ছিলেন অভিনয়ে। শাকিল হয়ে উঠেছিলেন ছবি জুড়ে। সিনেমার অভিনয় জীবনে সেরা অভিনয় শাকিল চরিত্রটি। আদরের বড় ভাই থেকে হিংসাত্মক খলনায়ক হয়ে ওঠাটা খুবই নিখুঁতভাবে ফুটিয়ে তুলেছেন তিনি।" তবে তিনি শাকিব খানের চুলের শৈলীর সমালোচনা করেছেন। তিনি *রাজনীতি* চলচ্চিত্রটিকে একটি ভালো প্রচেষ্টা বলে উল্লেখ করেছেন।

### বক্স অফিস

*রাজনীতি* মুক্তির প্রথম পাঁচ দিনে ১ কোটি ৬৩ লাখ টাকা আয় করে।

### পুরস্কার ও মনোনয়ন

| পুরস্কার | প্রদানের তারিখ | বিভাগ | মনোনীত | ফলাফল | সূত্র |
| --- | --- | --- | --- | --- | --- |
| মেরিল-প্রথম আলো পুরস্কার | ৩০ মার্চ ২০১৮ | শ্রেষ্ঠ অভিনেতা | শাকিব খান | মনোনীত |  |
| শ্রেষ্ঠ অভিনেত্রী | অপু বিশ্বাস |
| শ্রেষ্ঠ গায়িকা | খেয়া (গান "ও আকাশ বলে দেনা রে") | মনোনীত |
| বাচসাস পুরস্কার | ৫ এপ্রিল ২০১৯ | শ্রেষ্ঠ চলচ্চিত্র |  | বিজয়ী |  |
| শ্রেষ্ঠ অভিনেত্রী
(যৌথ ভাবে) | অপু বিশ্বাস |
| শ্রেষ্ঠ পার্শ্ব অভিনেতা | আনিসুর রহমান মিলন |
| শ্রেষ্ঠ চিত্রগ্রাহক | আসাদুজ্জামান মজনু |

সমালোচনা
--------

চলচ্চিত্রটির একটি সংলাপে বাংলাদেশের হবিগঞ্জের ইজাজুল মিয়া নামের এক ব্যক্তির ব্যক্তিগত মোবাইল নম্বর ব্যবহার করায় এর প্রধান অভিনেতা শাকিব খানের বিরুদ্ধে প্রতারণা ও ৫০ লাখ টাকার মানহানির মামলা দায়ের করেন ইজাজুল মিয়া। একই মামলায় এই চলচ্চিত্রের পরিচালক বুলবুল বিশ্বাস, প্রযোজক আশফাক আহমেদকেও অভিযুক্ত করা হয়। ২০১৭ সালের ২৯ অক্টোবর হবিগঞ্জের একটি আদালতে মামলাটি করেন অটোরিকশা চালক ইজাজুল মিয়া।

ইজাজুল মিয়া মামলার অভিযোগপত্রে উল্লেখ করেন, ‘রাজনীতি’ সিনেমার একটি অংশে (সিনেমার ২৬ মিনিট ১২ সেকেন্ডর সময়) সংলাপ দিতে গিয়ে নায়িকা অপু বিশ্বাস বলেন, ‘এভাবে বারবার আর কোনো দিন চলে যেতে দেব না আমার স্বপ্নের রাজকুমার।’ জবাবে নায়ক শাকিব খান বলেন, ‘আমিও তোমাকে আর ছেড়ে যাব না আমার রাজকুমারী।’ অপু বিশ্বাস আবার বলেন, ‘আমার ফেসবুক আইডি যে "রাজকুমারী" তুমি তা জানলে কী করে?’ জবাবে শাকিব খান বলেন, ‘যেভাবে তুমি জানো, আমার মোবাইল নম্বর...।’

মামলার ব্যাপারে শাকিব খান বলেন, ‘‘একজন শিল্পী হিসেবে আমি শুধু আমার সংলাপ বলেছি। সেটা কার মোবাইল ফোনের নম্বর, নম্বরটা সঠিক কি না, এটা আমার দেখার বিষয় নয়। তা আমার এখতিয়ারের মধ্যে পড়ে না। এটা আসলে ছবির প্রযোজক, পরিচালক আর স্ক্রিপ্ট রাইটারের ব্যাপার। এটা তাঁদের ওপর বর্তায়। আমার জায়গায় যদি অন্য কোনো হিরোর মুখ দিয়ে সংলাপটা যেত, তার তো কিছু করার ছিল না।’’

তথ্যসূত্র
---------

1. 1 2 3  আকবর, জাহিদ (১৩ জুলাই ২০১৭)। "শাকিব খান 'রাজনীতি'-তে নামতে বাধ্য হলেন"। *দ্য ডেইলি স্টার*। সংগ্রহের তারিখ ১ মার্চ ২০২০।
2. ↑  "সাফল্যের শীর্ষে দেশী এবং যৌথ প্রযোজনার দুই ছবি"। *চ্যানেল আই অনলাইন*। ২০১৭-১২-২৫। সংগ্রহের তারিখ ২০১৯-১০-২১।
3. ↑  "অপুর কামব্যাক ছবি রাজনীতির এক ঝলক"। *বাংলানিউজটোয়েন্টিফোর.কম*। ৩০ মে ২০১৭। সংগ্রহের তারিখ ২৭ জুন ২০১৭।
4. ↑  সামিরাহ, শেখ (২৬ মে ২০১৭)। "'রাজনীতি' খাঁটি বাংলাদেশি ছবি"। *যায়যায়দিন*। সংগ্রহের তারিখ ২৭ জুন ২০১৭।
5. ↑  "ঈদে আসছে শাকিব-অপুর ছবি"। *দৈনিক প্রথম আলো*। ১ মে ২০১৭। সংগ্রহের তারিখ ২৭ জুন ২০১৭।
6. ↑  "ঈদে মুক্তি পেল নবাব, রাজনীতি ও বস-২"। *দৈনিক ইত্তেফাক*। ২৬ জুন ২০১৭। ২৭ জুন ২০১৭ তারিখে মূল থেকে আর্কাইভ করা। সংগ্রহের তারিখ ২৭ জুন ২০১৭।
7. ↑  "হলে গিয়ে 'রাজনীতি' দেখুন"। *প্রথম আলো*। সংগ্রহের তারিখ ২০২০-০৩-০১।
8. ↑  "'রাজনীতি'র দৈর্ঘ্য সাড়ে ৩ ঘণ্টা!"। *বাংলা মুভি ডেটাবেজ*। ১২ ফেব্রুয়ারি ২০১৭। সংগ্রহের তারিখ ২৭ জুন ২০১৭। [*স্থায়ীভাবে অকার্যকর সংযোগ*]
9. ↑  "শাকিব খান রাজনীতিতে?"। *চ্যানেল আই অনলাইন* (ইংরেজি ভাষায়)। ২০১৭-০৪-০৫। সংগ্রহের তারিখ ২০২০-০৩-০১।
10. 1 2  "প্রচারে নামলেন অপু বিশ্বাস"। *প্রথম আলো*। ২৬ মে ২০১৭। ২০২০-০৩-০১ তারিখে মূল থেকে আর্কাইভ করা। সংগ্রহের তারিখ ২০২০-০৩-০১।
11. ↑  বাবু, মাজহার (৩১ মে ২০১৭)। "ইউটিউবে 'রাজনীতি'র প্রথম ট্রেইলার"। *এনটিভি অনলাইন*। সংগ্রহের তারিখ ২৭ জুন ২০১৭।
12. ↑  "অপুর রাজনীতি"। *দৈনিক কালের কণ্ঠ*। ১৫ জুন ২০১৭। সংগ্রহের তারিখ ২৭ জুন ২০১৭।
13. ↑  "শাকিব-অপুর 'রাজনীতি'কে গ্রহণ করেছে দর্শকরা"। *দৈনিক ইত্তেফাক*। ২৭ জুন ২০১৭। ২৭ জুন ২০১৭ তারিখে মূল থেকে আর্কাইভ করা। সংগ্রহের তারিখ ২৮ জুন ২০১৭।
14. ↑  খান, রায়ান (৫ জুলাই ২০১৭)। "রাজনীতি: শাকিব নয়, গল্পই এ ছবির হিরো"। *বাংলা ট্রিবিউন*। ৬ অক্টোবর ২০১৯ তারিখে মূল থেকে আর্কাইভ করা। সংগ্রহের তারিখ ২৮ জুন ২০১৭।
15. ↑  হিমু, হিমেল (৩ জুলাই ২০১৭)। "ঈদের তিন ছবির রিভিউ"। *বাংলা মুভি ডেটাবেজ*। সংগ্রহের তারিখ ২৮ জুন ২০১৭।
16. ↑  "Shakib's 'Nabab' on the top in Box office with record"। *The Independent* (ইংরেজি ভাষায়)। সংগ্রহের তারিখ ২১ অক্টোবর ২০১৯।
17. ↑  "মেরিল-প্রথম আলো পুরস্কার ২০১৭: পাঠক জরিপে চলচ্চিত্রে সেরা তাঁরা"। *দৈনিক প্রথম আলো*। ৩০ মার্চ ২০১৮। সংগ্রহের তারিখ ২ এপ্রিল ২০১৮।
18. ↑  "Bangladeshi auto driver sues over movie mobile mix-up"। *www.yahoo.com* (ইংরেজি ভাষায়)। ২০২০-০৩-০১ তারিখে মূল থেকে আর্কাইভ করা। সংগ্রহের তারিখ ২০২০-০৩-০১।
19. ↑  "Rickshaw driver sues star over phone calls"। *BBC News* (ইংরেজি ভাষায়)। ২০১৭-১১-০১। সংগ্রহের তারিখ ২০২০-০৩-০১।
20. ↑  "Auto Driver's Phone Number Was Used In Film. He's Now Suing For Damages"। *NDTV.com*। সংগ্রহের তারিখ ২০২০-০৩-০১।
21. ↑  "Gulftimes : Auto-rickshaw driver sues over movie mobile mix-up"। *m.gulf-times.com*। সংগ্রহের তারিখ ২০২০-০৩-০১।
22. ↑  Afp (২০১৭-১১-০১)। "Bangladeshi auto driver sues over movie mobile mix-up"। *The Hindu* (ইংরেজি ভাষায়)। আইএসএসএন 0971-751X। সংগ্রহের তারিখ ২০২০-০৩-০১।
23. ↑  "নায়কের বিরুদ্ধে অটোরিকশার চালকের মামলা"। *প্রথম আলো*। সংগ্রহের তারিখ ২০২০-০৩-০১।
24. ↑  "শাকিবের নামে মামলার খবর আন্তর্জাতিক গণমাধ্যমে!"। *প্রথম আলো*। সংগ্রহের তারিখ ২০২০-০৩-০১।
25. ↑  "মামলার খবর শুনে হেসেছেন শাকিব খান"। *প্রথম আলো*। সংগ্রহের তারিখ ২০২০-০৩-০১।

বহিঃসংযোগ
---------

* ইন্টারনেট মুভি ডেটাবেজে *রাজনীতি*  উইকিউপাত্তে এটি সম্পাদনা করুন (ইংরেজি)
* বাংলা মুভি ডেটাবেজে *রাজনীতি* উইকিউপাত্তে এটি সম্পাদনা করুন